Source: https://www.jogiforum.hu/hirek/19539
Timestamp: 2019-11-22 12:10:26
Document Index: 9775352

Matched Legal Cases: ['Bíróság ', 'Bíróság ', 'Bíróság ', 'bíróság ', 'Bíróság ', 'Bíróság ']

Európai Bíróság - A légifuvarozó kártérítési kötelezettségéről | hírek | Jogi Fórum ﻿
Európai Bíróság - A légifuvarozó kártérítési kötelezettségéről
2009.01. 6. Jogi Fórum / Európai Közösségek Bírósága
A légifuvarozó a légi jármű műszaki hibája miatti járattörlés esetén főszabály szerint nem tagadhatja meg az utasoknak nyújtandó kártérítést.
A Bíróság C‑549/07. sz. ügyben hozott ítélete - Friederike Wallentin‑Hermann kontra Alitalia:
A légifuvarozó a légi jármű műszaki hibája miatti hárattörlés esetén főszabály szerint nem tagadhatja meg az utasoknak nyújtandó kártérítést.
A kártérítés azonban megtagadható, ha a műszaki hibák olyan eseményekből erednek, amelyek jellegüknél vagy eredetüknél fogva nem tartoznak a légifuvarozó rendes tevékenységi körébe, és annak tényleges befolyásolási körén kívül esnek.
A légi utasoknak nyújtandó kártalanításról és segítségről szóló rendelet [1] kimondja, hogy járat törlése esetén az érintett utasoknak joguk van a légifuvarozó általi kártérítéshez, kivéve ha a járat törléséről megfelelő időben tájékoztatják őket. A légifuvarozó azonban nem köteles kártérítést fizetni, ha bizonyítani tudja, hogy a járat törlésére olyan rendkívüli körülmények miatt került sor, amelyeket minden ésszerű intézkedés ellenére sem lehetett volna elkerülni.
Mivel az Alitalia a 250 euró kártérítést és a 10 eurós telefonköltség megtérítését megtagadta tőle, F. Wallentin‑Hermann bírósági eljárást indított. Miután az Alitalia az első fokon őt elmarasztaló ítélet ellen fellebbezést nyújtott be, a bécsi kereskedelmi bíróságnak most arról kell döntenie, hogy a járat törlését eredményező műszaki hibák a kártérítés alól mentesítő „rendkívüli körülmények” közé tartoznak‑e. A kereskedelmi bíróság így e fogalom értelmezése érdekében az Európai Közösségek Bíróságához fordult.
A mai napon hozott ítéletében a Bíróság megállapítja, hogy a légi közlekedés különleges feltételeire és a légi járművek technológiai fejlettségi szintjére figyelemmel a légifuvarozók a tevékenységük végzése során rendszerint különböző, e gépek működése során elkerülhetetlenül fellépő műszaki hibákkal találkoznak. Valamely gép karbantartási hiányosságából eredő műszaki hiba megoldását tehát a légifuvarozó rendes tevékenységi körébe tartozónak kell tekinteni. Következésképpen a légi járművek karbantartásakor felfedezett vagy az ilyen karbantartás hiányosságából eredő műszaki hibák mint olyanok nem jelentenek „rendkívüli körülményeket”.
Nem kizárt azonban, hogy a műszaki hibák „rendkívüli körülmények” közé tartoznak, amennyiben olyan eseményekből erednek, amelyek nem tartoznak az érintett légifuvarozó rendes tevékenységi körébe, és amelyek a tényleges befolyásolási körén kívül esnek. Erről lenne szó például abban a helyzetben, amikor az érintett légifuvarozó flottáját képező gépek gyártója vagy az illetékes hatóság felfedi, hogy a már használatban lévő gépeknek a járatok biztonságát érintő rejtett gyártási hibája van. Ugyanerről lenne szó a légi járművekben szabotázs‑ vagy terrorcselekmények által okozott károk esetén is.
A Bíróság kifejti, hogy mivel nem minden rendkívüli körülmény mentesítő jellegű, az arra hivatkozni kívánó félnek kell bizonyítania, hogy – még ha igénybe is vette volna valamennyi személyi vagy tárgyi eszközét és a rendelkezésére álló pénzügyi eszközöket – nyilvánvalóan nem tudta volna elkerülni – kivéve az adott időpontban a vállalkozásának kapacitásait tekintve elviselhetetlen áldozatok árán –, hogy a bekövetkezett rendkívüli körülmények a járat törléséhez vezessenek. Az a tény, hogy valamely légifuvarozó betartotta a légi jármű karbantartására vonatkozó minimumszabályokat, önmagában nem elegendő annak bizonyításához, hogy e fuvarozó a kártérítési kötelezettsége alóli mentesülés érdekében minden ésszerű intézkedést megtett.
[1] A visszautasított beszállás és légi járatok törlése vagy hosszú késése esetén az utasoknak nyújtandó kártalanítás és segítség közös szabályainak megállapításáról, és a 295/91/EGK rendelet hatályon kívül helyezéséről szóló, 2004. február 11‑i 261/2004/EK európai parlamenti és tanácsi rendelet (HL L 46., 1. o.; magyar nyelvű különkiadás 7. fejezet, 8. kötet, 10. o.).